b'\n_START_ARTICLE_\nVera Nikoli\xc4\x87 Podrinska\n_START_PARAGRAPH_\nVera barunica Nikoli\xc4\x87 Podrinska (Zagreb, 8. lipnja 1886. - Zagreb, 28. o\xc5\xbeujka 1972.), hrvatska slikarica\n_START_SECTION_\n\xc5\xbdivotopis\n_START_PARAGRAPH_\nK\xc4\x87erka hrvatskog podbana Vladimira baruna Nikoli\xc4\x87a i majke Elle, r. barunice Scotti, budu\xc4\x87a slikarica Vera kod nas predstavlja posljednji poznati primjer tradicije u na\xc4\x8dinu likovnog \xc5\xa1kolovanja u 19.stolje\xc4\x87u., po kojem talentirana djevoj\xc4\x8dica imu\xc4\x87nih roditelja nije i\xc5\xa1la u slikarsku \xc5\xa1kolu, ve\xc4\x87 je ta \xc5\xa1kola "dolazila" k njoj. Naime, rijetki roditelji su mogli pla\xc4\x87ati dolazak u ku\xc4\x87u najistaknutijim likovnim pedagozima. Kasnije prolazi i institucionalno likovno obrazovanje, a imovinsko stanje joj dozvoljava da mnogo putuje po svijetu i kopira stare majstore po poznatim galerijama. Na obiteljskom imanju na Prekri\xc5\xbeju, bavi se i fotografijom, a kad joj je 1933. godine umro otac, vje\xc5\xa1to vodi ogromno gospodarstvo o \xc4\x8demu svjedo\xc4\x8de diplome gospodarskih izlo\xc5\xbebi pred Drugi svjetski rat. K tomu je u Novom Vinodolskom 1939. izgradila vilu u kojoj \xc4\x87e kao gosti - sve do njene smrti - boraviti mnogi istaknuti umjetnici._NEWLINE_Upravitelj baruni\xc4\x8dina imanja tijekom drugog svjetskog rata bio je hrvatski agronom Nikola Kolja Kirigin._NEWLINE_Od prve samostalne izlo\xc5\xbebe 1917. god.- kad je sav utr\xc5\xbeak dala za ratnu siro\xc4\x8dad - sve do potresom postradalih u Skoplju 1963., isti\xc4\x8de se kao dobrotvorka. Kao mecena osobitu je brigu vodila o talentima aristokratskog podrijetla.\n_START_SECTION_\nObrazovanje\n_START_PARAGRAPH_\nKod Otona Ivekovi\xc4\x87a od 1900., Kod Andrea Lhotea ( Pariz,1926./1927.), kod Lea Juneka u Parizu; Privremena vi\xc5\xa1a \xc5\xa1kola za umjetnost i umjetni obrt u Zagrebu (1910.-1914), Academie Julian (Pariz,1925.).'